b"\n_START_ARTICLE_\nUNIX System V\n_START_SECTION_\nUNIX-versjonene 1\xe2\x88\x926\n_START_PARAGRAPH_\nUNIX versjon 1 ble utviklet av Ken Thompson i 1969 for Digital Equipment Corporations PDP-7 minimaskin, og var skrevet i maskinkode (assembler). Under den videre utviklingen av operativsystemet, fikk Thompson hjelp av Dennis Ritchie._NEWLINE_Ken Thompson arbeidet ved Bell Laboratories Research Group, og hadde deltatt i utviklingen av operativsystemet Multics --  et ambisi\xc3\xb8st fellesprosjekt mellom MIT, GE og Bell Labs. Ambisjonene oversteg imidlertid hva som lot seg realisere i praksis p\xc3\xa5 datidens maskinvare, og Bell Labs trakk seg fra prosjektet i 1970. Unix (\xc2\xabdet ene\xc2\xbb og 'det enkle') var p\xc3\xa5 mange m\xc3\xa5ter en motreaksjon til Multics (\xc2\xabde mange\xc2\xbb og det komplekse). Enkelt, effektivt, oversiktlig, ryddig. _NEWLINE_PDP-7 var en ressursmessig mager maskin, selv p\xc3\xa5 den tiden. For \xc3\xa5 f\xc3\xa5 midler til en kraftigere maskin, tok Thompson og Ritchie p\xc3\xa5 seg \xc3\xa5 lage et verkt\xc3\xb8y for \xc3\xa5 effektivisere produksjonen av patents\xc3\xb8knader fra Bell Labs. De fikk midler til en PDP-11, portet UNIX og utviklet - i samarbeid med andre forskere - effektive dokumentbehandlings-verkt\xc3\xb8y. UNIX versjon 2 var et faktum. _NEWLINE_Behovet for bedre portabilitet var p\xc3\xa5trengende, og versjon 3 ble skrevet i programmeringsspr\xc3\xa5ket C, en videreutvikling av programmeringsspr\xc3\xa5ket B. B\xc3\xa5de B og C ble karakterisert som portable assemblere, h\xc3\xb8yniv\xc3\xa5-spr\xc3\xa5k med lavniv\xc3\xa5 egenskaper som gjorde dem spesielt velegnet til operativsystem-utvikling. Omskrivingen til C ble en viktig suksessfaktor for Unix, og C utviklet seg til \xc3\xa5 bli et av tidenes mest dominante programmeringsspr\xc3\xa5k._NEWLINE_UNIX ble fortsatt betraktet og behandlet som et forskningsprosjekt, og villig delt med universiteter og andre forskningsmilj\xc3\xb8er - i kildekode. Systemet ble popul\xc3\xa6rt b\xc3\xa5de i undervisning og anvendelse, med entusiastiske brukermilj\xc3\xb8er i USA, Europa og Australia. Versjon 6 i 1976 markerte en milep\xc3\xa6l i s\xc3\xa5 henseende - et komplett operativsystem.\n_START_SECTION_\nUNIX-versjonene 7\xe2\x88\x9210\n_START_PARAGRAPH_\nVersjon 7 ble lansert i 1978. Det ble raskt laget en versjon for mikroprosessoren VAX under benevnelsen UNIX/32V. Versjon 8 inkluderte et filsystem som lignet Network File System fra Sun Microsystems. Versjonene 9 og 10 ble utviklet av Bell Laboratories \xe2\x88\x92 den sistnevnte i 1989 (men kun brukt internt).\n_START_SECTION_\nUNIX Support Group (USG) og System III\n_START_PARAGRAPH_\nI forbindelse med lanseringen av Unix versjon 7 i 1978 etablerte AT&T UNIX Support Group (USG) for \xc3\xa5 st\xc3\xb8tte den etterhvert utstrakte bruken internt i selskapet og videreutvikle Unix. AT&T var eier av Unix gjennom eierskapet av Bell Labs, som hadde utviklet systemet._NEWLINE_Allerede da fantes det flere Unix-varianter fra ulike akademiske milj\xc3\xb8er med egenskaper som avvek og til dels overgikk USGs versjon._NEWLINE_I 1982 lanserte USG UNIX System III, i et fors\xc3\xb8k p\xc3\xa5 \xc3\xa5 skape \xc3\xa9n felles Unix-standard og samtidig kommersialisere systemet. Egenskaper fra Versjon 7, UNIX/32V, sanntidssystemet UNIX/RT (som hadde utviklet seg fra MERT), og PWB/UNIX (Programmer's Work Bench) versjon 3.0.1, ble forent til ett enkelt operativsystem med Digitals VAX-arkitektur som plattform._NEWLINE_F\xc3\xb8r 1982 ble ogs\xc3\xa5 CB UNIX kombinert med UNIX System III til UNIX System IV, men systemet kom aldri forbi utviklingsstadiet og ble aldri distribuert.\n_START_SECTION_\nUNIX System V og Berkley Software Distribution (BSD)\n_START_PARAGRAPH_\nUSG klarte ikke \xc3\xa5 samle alle Unix-varianter. Rand, BBN, Universitetet i Illinois ved Urbana-Champaign, Harvard University, Purdue University og Digital Equipment Corporation fortsatte \xc3\xa5 lage sine egne varianter._NEWLINE_Den st\xc3\xb8rste konkurransen kom imidlertid fra University of California, Berkeley og deres BSD, Berkeley Software Distribution._NEWLINE_Sommeren 1978 ble UNIX versjon 7 og UNIX/32V kombinert med universitetets PDP11-Unix (2BSD)  til 3BSD for VAX, den f\xc3\xb8rste Unix med st\xc3\xb8tte for bl.a. virtuell hukommelse._NEWLINE_3BSD ble etterfulgt av 4.0BSD, og deretter 4.1BSD (juni 1980). Dessuten ble 2BSD videreutviklet for PDP11-maskiner. 2.11BSD \xe2\x80\x93 den siste av 16-bits/PDP11 systemene, ble lansert s\xc3\xa5 sent som i 1992 og vedlikeholdt av frivillige til 2012. 32-bits/VAX-versjonen ble videreutviklet til ved Berkeley-universitetet til 1994 (4.4BSD), og er basis for BSD-variantene som fortsatt utvikles \xe2\x80\x93\xc2\xa0for eksempel FreeBSD, OpenBSD og NetBSD.\n_START_SECTION_\nSystem V\n_START_PARAGRAPH_\nSystem V ble lansert av USG i 1983. Systemet var basert p\xc3\xa5 System III, og integrerte en del av funksjonene fra 4.1BSD.\n_START_SECTION_\nSystem V Release 2 (SVR2)\n_START_PARAGRAPH_\nUSG ble restrukturert av AT&T, og omd\xc3\xb8pt til Unix System Development Laboratory (USDL). I 1984 lanserte USDL System V, Release 2, Version 4._NEWLINE_IBM AIX var i begynnelsen basert p\xc3\xa5 UNIX System VR2.\n_START_SECTION_\nSystem V Release 4 MP (SVR4.0MP)\n_START_PARAGRAPH_\nDenne utgaven ble bygd av et konsortium av selgere av Intel-prosessor baserte datasystemer. Det tilf\xc3\xb8yde st\xc3\xb8tte for multi-prosessorer. Operativsystem-kall kunne utf\xc3\xb8res av en hvilken som helst prosessor, mens avbrudd var reservert en \xc2\xabmaster\xc2\xbb-prosessor.\n_START_SECTION_\nSystem V Release 4.1 (SVR4.1)\n_START_PARAGRAPH_\nVersjon 4.1 tilf\xc3\xb8yde asynkron I/O.\n_START_SECTION_\nSystem V Release 4.2 (SVR4.2)\n_START_PARAGRAPH_\nVersjon 4.2 ble lansert i 1992. Den tilf\xc3\xb8yde st\xc3\xb8tte for Veritas filsystemet, aksess-kontroll-lister og dynamisk opplasting (loading) av operativsystem-kjernens moduler._NEWLINE_Eksempler p\xc3\xa5 operativsystemer som baserte seg p\xc3\xa5 SVR4.2, var UnixWare og Consensys.\n_START_SECTION_\nSystem V Release 4.2 MP (SVR4.2MP)\n_START_PARAGRAPH_\nVersjon 4.2MP (sent 1993) tilf\xc3\xb8yde st\xc3\xb8tte for multiprocessing. I 1995 forandret den navn, og ble lansert som UnixWare versjon 2.\n_START_SECTION_\nSystem V Release 5 (SVR5)\n_START_PARAGRAPH_\nVersjon 5 ble lansert i 1997 som SCO UnixWare versjon 7. SCO OpenServer versjon 6 (22. juni 2005) var ogs\xc3\xa5 basert p\xc3\xa5 SVR5."